Ingvald Magne Lunde

Ingvald Magne Lunde (født 7. juni 1891 i Trysil, død  7. september 1944 i tysk fangenskap i offisersleiren i Schildberg i Polen (Oflag XXIC)) var en norsk offiser med kapteinsgrad. 

Lunde førte 2. kompani av 9. Infanteriregiment i kampene mellom Trengereid Stavenesli – Boge – Vaksdal – Dale – Bolstadsøyri, mellom 19. april 1940 og 24. april 1940. Foruten den defensive oppgaven med å sperre adkomsten mot Voss fra tyskokkuperte Bergen, ble det utført mindre offensive operasjoner mot tyskerne mens de lå på Trengereid og forberedte offensiver mot Voss.

Etter at de norske hjemmestyrkene hadde kapitulert i 1940 bosatte Lunde seg på Elverum og startet som kjøpmann. Da okkupasjonsmakten aksjonerte mot norske offiserer den 15. august 1943, var Lunde en av de 1100 offiserene som ble arrestert. I september 1943 ble de arresterte offiserene sendt til fangeleiren Schildberg bordøst for byen Breslau i Polen.

Familie 
Han var sønn av kirkesanger Halvor Lunde og Sina Lunde, født Otnæs. I 1919 giftet han seg med Arna Fahlstrøm Hamlander fra Elverum; Ingvald Magne Lunde var da premierløytnant og bosatt i Bergen.

Ettermæle 
I 1949 ble Lundes urne bragt til Norge sammen med urnene med aske etter andre norske offiserer som var døde i tysk fangenskap utenfor Norge. Navnet hans står på en bauta på Elverum æreskirkegård, sammen med navnene på andre fra Elverum som var falt under andre verdenskrig.

Referanser 

 
Norske offiserer
Nordmenn drept i andre verdenskrig